Nõukogu ühine seisukoht,

10. detsember 2002,

mis käsitleb Somaalia-vastaseid piiravaid meetmeid

(2002/960/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades järgmist:

(1) ÜRO Julgeolekunõukogu on 23. jaanuaril 1992 vastu võtnud resolutsiooni 733 (1992), millega kehtestatakse üldine ja täielik relvade ja muu sõjavarustuse Somaaliasse tarnimise keeld (edaspidi "relvaembargo").

(2) ÜRO Julgeolekunõukogu on 19. juunil 2001 vastu võtnud resolutsiooni 1356 (2001), millega lubati teatavaid erandeid relvaembargost.

(3) ÜRO Julgeolekunõukogu on 22. juulil 2002 vastu võtnud resolutsiooni 1425 (2002), millega laiendatakse relvaembargot nii, et see keelab Somaaliale otseselt või kaudselt pakkuda sõjaväelise tegevusega seotud tehnilist nõustamist, rahalist või muud toetust ja väljaõpet.

(4) Nõukogu kinnitas 22. juulil 2002 oma jätkuvat toetust valitsustevahelise arenguameti (Intergovernmental Authority on Development – IGAD) 24. novembri 2000 ja 11. jaanuari 2002 resolutsioonidele, milles nähakse ette Somaalia lepitusprotsessi üldine raamistik ja kirjeldatakse Euroopa Liidu eesmärke Somaalia suhtes.

(5) 15. oktoobril 2002 käivitati Eldoretis (Kenya) rahu- ja lepitusprotsess, millele 27. oktoobril 2002 järgnes deklaratsioon, mis käsitles vaenutegevuse lõpetamist ning rahuprotsessi struktuuri ja põhimõtete heakskiitmist Somaalia asjaosaliste poolt; seda võib pidada olulise tähtsusega sammuks, mis tagab laia konsensusliku aluse, ning Euroopa Liit tervitas seda igati.

(6) Teatavate abinõude rakendamiseks on vaja ühenduse meetmeid,

ON VASTU VÕTNUD KÄESOLEVA ÜHISE SEISUKOHA:

Artikkel 1

1. Keelatakse relvade ja igasuguste nendega seotud materjalide, sealhulgas tulirelvade ja laskemoona, sõjaväeveokite ja -seadmete, poolsõjalise varustuse ja eespool nimetatuile ettenähtud varuosade tarnimine või müümine Somaaliasse liikmesriikide kodanike poolt või liikmesriikide territooriumilt, olenemata sellest, kas need tooted on pärit liikmesriikide territooriumilt või mitte.

2. Keelatakse liikmesriikide kodanike poolt või liikmesriikide territooriumilt Somaaliale otseselt või kaudselt pakkuda sõjaväelise tegevusega seotud tehnilist nõustamist, rahalist või muud toetust ja väljaõpet, muu hulgas eelkõige tehnilist väljaõpet ja abi, mis on seotud lõikes 1 nimetatud toodete kohaletoimetamise, valmistamise või kasutamisega.

3. Lõikeid 1 ja 2 ei kohaldata mittesurmava sõjavarustuse suhtes, mis on ette nähtud üksnes humanitaar- või kaitseotstarbeliseks kasutamiseks, ega liidu, ühenduse või liikmesriikide institutsioonide väljaarendamise programmide jaoks ettenähtud materjalide suhtes, kaasa arvatud julgeoleku valdkond, mida rakendatakse ÜRO Julgeolekunõukogu resolutsiooni 751 (1992) punkti 11 alusel loodud komitee poolt eelnevalt heakskiidetud rahu- ja lepitusprotsessi raames, samuti ei kohaldata nimetatud lõikeid kaitseriietuse suhtes, sealhulgas kuulivestid ja kiivrid, mida eksporditakse ajutiselt Somaaliasse üksnes ÜRO töötajate, meediaesindajate ning humanitaar- ja arendustöötajate ning nendega seotud personali isiklikuks kasutamiseks.

Artikkel 2

Liikmesriigid teavitavad üksteist ja komisjoni käesoleva ühise seisukoha alusel võetud meetmetest ning annavad üksteisele igasugust muud enda käsutuses olevat asjakohast teavet, mis on seotud käesoleva ühise seisukohaga.

Artikkel 3

Käesolev ühine seisukoht jõustub selle vastuvõtmise päeval.

Artikkel 4

Käesolev ühine seisukoht avaldatakse Euroopa Ühenduste Teatajas.

Brüssel, 10. detsember 2002

Nõukogu nimel

eesistuja

P. S. Møller

--------------------------------------------------